Zajac, Pavol, poslanec NR SR (2015-09-17):
Vážený pán predsedajúci, pán spravodajca, dámy a páni, naozaj som chcel krátko, vecne vystúpiť k tomu vrátenému zákonu od pána prezidenta, ale musím reagovať na tú rozpravu, ktorá v posledných minútach tu prebiehala. Pán kolega Martvoň, za našich vlád nemali schránkové firmy taký raj so štátom, taký biznis so štátom ako pri vašej vláde. Na kauzy, pokiaľ ide o PAYWELL, schránkovú firmu SkyToll, schránková firma, stámilióny, spomeňte si. Tretinu slovenských vagónov získal schránkový investičný fond, VÁHOSTAV tu robí biznis so štátom a ešte nevypláca tých dodnes živnostníkov a podnikateľov (schránková firma). V zásade ak by schránkové firmy poctivo obchodovali so štátom, poctivo vyhrávali súťaže a dávali najnižšie ceny za najlepšiu kvalitu tak, ako to všade vo svete býva, na to slúži verejné obstarávanie, aj u vás doma v domácnosti, aj v štáte by mal zákon o verejnom obstarávaní slúžiť na to, aby sme dostali primeranú kvalitu za čo najnižšiu cenu, ale pri vašej vláde cétečká sa takto nakupujú trojnásobne drahšie, ak staviate diaľnice, tak je to aspoň dvojnásobne drahšie, neznáma firma získa tretinu slovenských vagónov. Zbláznili ste sa už úplne? Takže preto my sme nemuseli prijímať zákon o schránkových firmách, lebo fungovali s našou vládou normálne. Ale tu kradnú a ešte sa skrývajú, sa hanbia priznať k tým biznisom. Preto sa musia skrývať na Cypre, v Belize, na Novom Zélande a kade-tade. Niekoľkokrát som vám to tu hovoril a nechcel som dneska o tom tu hovoriť, ale vaša odpoveď na to, prečo ste neprijali účinný zákon (protischránkový), a ešte pán prezident vám to napísal a vám to vrátil, je taká, že: „A vy ste to neurobili.“ Z posledných desiatich rokov vládnete osem, ale odpoveď je, prečo to nie je, lebo to vaša vláda, ste nepripravili, ako malé deti. Ten problém je tu za vašej vlády, preto ľudia demonštrovali tu v decembri na uliciach, lebo cétečko sa nakúpilo takto trojnásobne drahšie. A ja sa teším, že osem ľudí je z toho obvinených. Dúfam, že budú tí ľudia aj odsúdení, nech tak konečne ľudia v tejto republike vidia, že tu nejaká spravodlivosť existuje, a preto bolo potrebné prijať zákon, účinný zákon, protischránkový zákon. A o tom bolo uznesenie, ktoré sme prijali v decembri. Národná rada prijala to uznesenie. Čiže vy sami ste sa zaviazali, zaviazali ste vládu, aby vláda účinný protischránkový zákon prijala. A čo vám o ňom píše pán prezident v tom, čo vrátil? „Vládny návrh zákona nerieši túto problematiku komplexne v zmysle citovaného uznesenia Národnej rady Slovenskej republiky, pretože upravuje register konečných užívateľov výhod len vo vzťahu k oblasti verejného obstarávania. Túto skutočnosť možno považovať za závažný nedostatok schválenej právnej úpravy, aj keď samotný úmysel vytvorenia registra konečných užívateľov výhod je určite krokom správnym smerom.“ K tomu je moja drobná poznámka, ktorú som niekoľkokrát tu zopakoval. Myslím si, že tak ako to je nastavené pri súčasnom znení zákona, tak ako ste to navrhli, vláda ako to navrhla, aj ten register konečných užívateľov výhod bude sa dať teda napĺňať alebo realizovať formálne, administratívne, byrokraticky. Naozaj keď tam firma napíše určitú osobu, splní si náležitosti, ten bude konečným užívateľom výhod, tak kto je jeho skutočným užívateľom, to sa nikdy nedozvieme. Ale, prosím, pán prezident píše, že vytvorenie registra konečných užívateľov výhod považuje za určitý pokrok. Ale píše, že tento návrh nerieši komplexne problematiku schránkových firiem vo verejnom obstarávaní. To si skúste prečítať. Potom pán prezident pomerne rozsiahlo sa venuje pozmeňujúcim návrhom, ktoré v pléne v druhom čítaní padli, myslím si, že aj vy, pán Martvoň, tuším, ste dali nejaké pozmeňujúce návrhy, ktoré sa dotýkali tuším dynamického nákupu. Dobre hovorím. A pán prezident to porovnáva so smernicami Európskej únie, pričom píše o tom, že niektoré smernice sú nedostatočne implementované týmito pozmeňujúcimi návrhmi, nie je to správne riešené v zákone, alebo píše o tom, že niektoré smernice by sa mohli dokonca dostať do rozporu. Nechcem sa tomu podrobnejšie venovať, ten kto má o to záujem, môže si to prečítať, je to tam na piatich stranách. Ale naozaj vážne poukazuje na to, že môžeme mať s transpozíciou európskych smerníc, niektoré, ktoré boli v druhom čítaní navrhnuté takto, sú nedostatočne transponované do nášho zákona a môže s tým byť problém. Preto pán prezident to zhŕňa na záver: „V záujme toho, aby sa predišlo naznačeným aplikačným problémom a zamedzilo sa nesprávnej implementácii práva Európskej únie, navrhujem zo schváleného zákona vypustiť právnu úpravu týkajúcu sa elektronickej komunikácie, dynamických nákupných systémov a elektronického trhoviska. Vrátenie zákona Národnej rade Slovenskej republiky na opätovné prerokovanie zároveň umožní prehodnotenie schválenej právnej úpravy tak, aby sa zabezpečili efektívne a transparentné postupy v rámci verejného obstarávania.“ Inými slovami pán prezident píše o tom, že tých šesť bodov treba vypustiť a keď chceme riešiť transpozície, európskej smernice do nášho zákona, máme to riešiť napríklad v zákone, ktorý už máme v prvom čítaní na tejto schôdzi Národnej rady. Hoci gestorský výbor, myslím si, že pán spravodajca to citoval, odporúča neprijať tých prvých šesť pripomienok pána prezidenta, tak my v KDH budeme hlasovať za tieto pripomienky. Pre vašu informáciu, tie ďalšie štyri pripomienky , ktoré navrhuje gestorský výbor schváliť podľa toho, ako to navrhuje pán prezident, sa dotýkajú len termínov. Naozaj sú tam termíny ako 1. september alebo 31. august, ktoré pán prezident navrhuje posunúť, lebo, viete, dneska už máme 17. septembra. Takže to, čo by tam bolo, už by ani neplatilo. Takže som presvedčený o tom, že máme podporiť všetkých tých šesť pripomienok pána prezidenta a že keď máme riešiť transpozície európskych smerníc, tak napríklad nech je to v novom zákone o verejnom obstarávaní, ktorý máme v prvom čítaní. Ďakujem za pozornosť.